സ്കൂള് തുറക്കല്: കെട്ടിട ഫിറ്റ്നസ് പരിശോധന 16ന് മുമ്ബ് പൂര്ത്തിയാക്കും പാലക്കാട്: നവംബര് ഒന്നിന് സ്കൂള് തുറക്കുന്നതിന് മുന്നോടിയായി സൗകര്യങ്ങള് ഒരുക്കാന് തദ്ദേശഭരണ സ്ഥാപനങ്ങളും രംഗത്ത്. പഞ്ചായത്ത്, നഗരസഭ എന്നിവയുടെ നേതൃത്വത്തില് സ്കൂളുകള് വൃത്തിയാക്കി അണുവിമുക്തമാക്കും. കുട്ടികളെ വരവേല്ക്കാനുള്ള തയ്യാറെടുപ്പ് തദ്ദേശഭരണ സ്ഥാപനങ്ങളുടെ മേല്നോട്ടത്തില് പൂര്ത്തിയാക്കും. സര്ക്കാര്, എയ്ഡഡ് സ്കൂളിലെ ഒരുക്കം വരുംദിവസങ്ങളില് തദ്ദേശസ്ഥാപനം വിലയിരുത്തും. ഇതിന് സ്കൂളിലും തദ്ദേശ ഭരണ സ്ഥാപനങ്ങളിലും കര്മ്മ സമിതി രൂപീകരിക്കും. കൂടാതെ ശുചീകരണത്തിന് ഹരിത കര്മ്മസേന, പി.ടി.എ എന്നിവയുടെ സഹായവും തേടും. അദ്ധ്യാപക സംഘടനകളും മറ്റ് സന്നദ്ധ സംഘടനകളും രാഷ്ട്രീയ പാര്ട്ടികളും ശുചീകരണത്തിനുണ്ട്. ഇതോടൊപ്പം കെട്ടിടങ്ങളുടെ അറ്റകുറ്റപ്പണി വേഗത്തിലാക്കിയിട്ടുണ്ട്. നിര്മ്മാണം നടക്കുന്ന സ്കൂളില് കുട്ടികള്ക്ക് ബുദ്ധിമുട്ടുണ്ടാകാത്ത രീതിയില് ക്രമീകരണം ഏര്പ്പെടുത്തും. സ്കൂള് സമയം കഴിഞ്ഞ് പണി നടത്താനും നിര്ദ്ദേശമുണ്ട്. കൊവിഡ് ചികിത്സാകേന്ദ്രം സ്കൂളില്നിന്ന് മാറ്റി. സ്കൂള് കെട്ടിടങ്ങളുടെ ഫിറ്റ്നസ് പരിശോധന 16ന് മുമ്ബ് വിദ്യാഭ്യാസ വകുപ്പ് പൂര്ത്തിയാക്കും. ബലക്ഷയം ഉണ്ടെങ്കില് പകരം കെട്ടിടം കണ്ടെത്തണം.